สังคมข่าวหุ้น
*ต่างชาติหลายสำนัก เล็งเพิ่มน้ำหนักการลงทุนในตลาดหุ้นไทย วันนี้เป็นคิว  MINT ของวิลเลียม เอ็ลล์วู๊ด ไฮเน็ค ประธานเจ้าหน้าที่บริหาร และ IVL ของ อาลก โลเฮีย ประธานเจ้าหน้าที่บริหารกลุ่มบริษัทอินโดรามา เวนเจอร์ส  ที่จะมีผลบังคับใช้ ณ ราคาปิดวันนี้ หลังจากเอ็มเอฟซีไอประกาศรายชื่อไปแล้ว ส่วนดัชนีฟุตซี่ ยังต้องลุ้นวันนี้เช่นกันว่าจะประกาศเพิ่มน้ำหนักตัวไหนกันบ้าง ตลาดคงจะคึกคักกันบ้างไม่มากก็น้อย นักลงทุนสถาบัน ต่างชาติ มีมุมมองที่ดีต่อตลาดหุ้นไทยมากขึ้น ยิ่งถ้าเลือกตั้งชัดเจน ปีนี้อาจมีลุ้นได้ถึง 2,000 จุด
28 ก.พ. 2561

 เกียรติก้อง ว่องไวยากร
*เพิ่มน้ำหนักหุ้นไทย
*ต่างชาติหลายสำนัก เล็งเพิ่มน้ำหนักการลงทุนในตลาดหุ้นไทย วันนี้เป็นคิว  MINT ของวิลเลียม เอ็ลล์วู๊ด ไฮเน็ค ประธานเจ้าหน้าที่บริหาร และ IVL ของ อาลก โลเฮีย ประธานเจ้าหน้าที่บริหารกลุ่มบริษัทอินโดรามา เวนเจอร์ส  ที่จะมีผลบังคับใช้ ณ ราคาปิดวันนี้ หลังจากเอ็มเอฟซีไอประกาศรายชื่อไปแล้ว ส่วนดัชนีฟุตซี่ ยังต้องลุ้นวันนี้เช่นกันว่าจะประกาศเพิ่มน้ำหนักตัวไหนกันบ้าง ตลาดคงจะคึกคักกันบ้างไม่มากก็น้อย นักลงทุนสถาบัน ต่างชาติ มีมุมมองที่ดีต่อตลาดหุ้นไทยมากขึ้น ยิ่งถ้าเลือกตั้งชัดเจน ปีนี้อาจมีลุ้นได้ถึง 2,000 จุด
*แฟชั่นแตกพาร์ หลังจากที่ PTT แตกพาร์ แล้วราคาหุ้นวิ่งกระฉูด ก็มีเจ้าของกิจการอีกหลายรายกำลังพิจารณาอยู่เช่นกัน  KTC  ของเสี่ยระเฑียร ศรีมงคล ประธานเจ้าหน้าที่บริหารบัตรกรุงไทย ก็ติดอยู่ในกลุ่มที่คาดว่าจะแตกพาร์ในอนาคต  รวมทั้ง OISHI ของเสี่ยเจริญ SCCC EGCO ก็คาดว่าจะพิจารณาแตกพาร์
*TTCL ผู้บริหารทีทีซีแอล เล็งออกเดินสาย หาพันธมิตรรายใหม่มาเสริมทัพ หลังจากหุ้นเก่าโตโย เอ็นจิเนียริ่งที่คบกันมานานโบกมือลา งานใหญ่ๆ ก็มีรออยู่ทั้งในเมียนมา และเวียดนาม โดยเฉพาะโรงไฟฟ้าถ่านหินในเมียนมาอีก 2 โรงที่เข้าคิวอยู่ แหล่งเงินทุนก็ยังไม่ชัดเจน หากเพิ่มทุนผู้ถือหุ้นใหญ่คงต้องแบกภาระหนัก ซึ่งทางนี้คาดว่าจะทำให้น้อยที่สุด รายย่อยก็จ้องดูอยู่ว่าจะออกหัวหรือก้อย งานที่ได้จะเป็นทุกขลาภหรือเปล่าไม่รู้หากบริการจัดการไม่ดีพอ
*สุกัญญา สุขเจริญไกรศรี ประธานเจ้าหน้าที่บริหาร ACAP คนเก่ง ก็ต้องมาประกาศงบปี 2560 และไตรมาสที่ 4 หญิงแกร่งยอมรับว่าQ4 อาจจะขัดใจแฟนคลับไปบ้าง เพราะโดนภาษีเข้าไปเต็มไตรมาส แต่ทั้งปีก็ดีกว่าปีก่อนมาก ส่วนปีนี้การันตีนิวไฮอีก แม้ว่าจะไม่เท่าเมืองไทยลีสซิ่ง แต่อนาคตก็ต้องดูกันยาวๆ
*กลุ่มนักลงทุนรัสเซียของปูติน สนใจที่จะเข้าลงทุน ใน EEC หลังจากที่สมคิด จาตุศรีพิทักษ์ กล่อมจนอยู่หมัด ตอนนี้กลุ่มนักธุรกิจท่องเที่ยวก็เข้ามาแล้ว โดยเฉพาะแถวๆ พัทยา แต่รอบนี้นักลงทุนสายปิโตร  การบิน ก่อสร้าง พลังงาน ยา โลจิสติกส์ และไอที จะยกทัพใหญ่มา สร้างความคึกคักให้กับหุ้นกลุ่มนิคมอุตสาหกรรม ทั้ง AMATA ของเฮียวิกรม  WHAUP ของ วิเศษ จูงวัฒนา ประธานเจ้าหน้าที่บริหาร ไม่น้อย
*ธิดา แก้วบุตตา ลากยาวประกาศงบ SAWAD คาดว่างบไตรมาส 4 ยังฝืดเหมือน Q3 เพราะปีนี้เป็นช่วงของการปรับโครงสร้างภายใน ตั้งแต่ไปซื้อ BFIT มางบก็ไม่โตสูงเหมือนแต่ก่อน ผิดกับ MTLS ของชูชาติ  ที่โตวันโตคืน ชิงประกาศงบไปแล้ว ราคาก็ขยับขึ้นไปเรื่อยๆ เป้า 51 บาท เหลืออัพไซด์ให้เล่นอีกพอสมควร
*ผยง ศรีวณิช กรรมการผู้จัดการธนาคารกรุงไทย ยิ้มออก  KTC ลูกรัก ไม่เข้าข่ายโดนคุมจากหน่วยงานใหม่ของคลัง หุ้นที่ถืออยู่ 49.50% เพราะจะโดนล้วงลึกไปถึงดอกเบี้ยเงินกู้ทุกประเภทของสถาบันการเงินนอนแบงก์ รวมทั้งค่าฟี งานนี้เลยถือว่าเป็นโชคดี ที่กระทรวงการคลังไม่เข้ามาคุมเอง ปล่อยให้แบงก์แม่คุมแทน
*หลังได้รับการตอบรับที่ดีจากความร่วมมือกับมหาวิทยาลัยธรรมศาสตร์ ล่าสุด “เสียโบ้” พิเชษฐ สิทธิอำนวย บอสใหญ่หลักทรัพย์บัวหลวง เดินหน้าขยายความร่วมมือทางวิชาการไปยังมหาวิทยาลัยเอกชนชั้นนำอย่างมหาวิทยาลัยรังสิต พร้อมเปิดตัวโครงการแรก “The Stock Master University 2018” เพื่อพัฒนานักศึกษาที่เข้าร่วมโครงการให้มีความเข้าใจด้านการลงทุนและสามารถลงมือปฏิบัติจริงได้อย่างมืออาชีพ…เสิร์ฟความรู้กันขนาดนี้ เพื่อตอกย้ำความสำคัญเรื่องการให้ความรู้ของค่ายหลักทรัพย์บัวหลวง